บลจ.แมนูไลฟ์ ผนึกธนาคารทหารไทยจำหน่ายกองทุนผ่านสาขาทั่วประเทศ
บลจ.แมนูไลฟ์ (ประเทศไทย) ลงนามในสัญญาแต่งตั้ง ธนาคารทหารไทย จำกัด (มหาชน) ทำหน้าที่ผู้สนับสนุนการขายหรือรับซื้อคืนหน่วยลงทุนของกองทุนภายใต้การจัดการนับเป็นการเพิ่มความแข็งแกร่งด้านช่องทางจำหน่ายและอำนวยความสะดวกให้แก่ผู้ลงทุนในต่างจังหวัดมากยิ่งขึ้น
26 ต.ค. 2558

บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) จำกัด เปิดเผยว่า บริษัทและ ธนาคารทหารไทย จำกัด (มหาชน) หรือ ทีเอ็มบี ได้ลงนามในสัญญาแต่งตั้ง บมจ. ธนาคารทหารไทย เป็นผู้สนับสนุนการขายหรือรับซื้อคืนหน่วยลงทุนของกองทุนภายใต้การบริหารจัดการของ บลจ.แมนูไลฟ์ (ประเทศไทย) ความร่วมมือที่เกิดขึ้นในครั้งนี้ส่งผลให้ บลจ.แมนูไลฟ์ (ประเทศไทย) เพิ่มความแข็งแกร่งด้านช่องทางการขายหน่วยลงทุนด้วยเครือข่ายของธนาคารทหารไทยที่มีสาขามากถึง 459 แห่งทั่วประเทศและมีฐานลูกค้าจำนวนมาก โดยตั้งแต่วันที่ 13 ตุลาคม 2558 เป็นต้นไป ผู้ลงทุนสามารถซื้อกองทุนเปิด แมนูไลฟ์ สเตร็งค์ เอเชียน สมอลแคป อิควิตี้ เอฟไอเอฟ (MS-ASIAN SM) และ กองทุนเปิด แมนูไลฟ์ สเตร็งค์ มันนี่ มาร์เก็ต (MS-MONEY) ได้ที่ธนาคารทหารไทยทุกสาขาทั่วประเทศ
นายอินเดรียน สตีเฟน นัยดู ประธานเจ้าหน้าที่บริหาร สำนักงานภูมิภาค ไทย เวียดนาม กัมพูชา บริษัท แมนูไลฟ์ ไฟแนนเชียล จำกัด และประธานกรรมการ บลจ.แมนูไลฟ์ (ประเทศไทย) กล่าวว่า “บลจ.แมนูไลฟ์ มีความยินดีเป็นอย่างยิ่งที่ธนาคารทหารไทย จำกัด (มหาชน) ให้ความไว้วางใจกองทุนภายใต้การบริหารของบริษัท โดยได้คัดเลือกเราเป็น 1 ใน 5 บลจ. ที่ทางธนาคารได้พิจารณากองทุนของเราเข้าเป็นส่วนหนึ่งของผลิตภัณฑ์บนรูปแบบธุรกรรมทางการเงินที่ชื่อว่า “TMB Open Architecture กองทุนดีๆ ยี่ห้อดังๆ ครบที่ทีเอ็มบี” เพื่อตอบสนองความต้องการลงทุนและเป็นทางเลือกในการกระจายการลงทุนให้แก่ลูกค้าทุกกลุ่มของธนาคาร ซึ่งเชื่อว่าปัจจัยสนับสนุนให้เราได้รับเลือกมาจากการที่ บลจ.แมนูไลฟ์ เป็นหนึ่งใน บลจ. ไม่กี่แห่งในประเทศไทยที่มีความพร้อมทางด้านทีมงานการลงทุนในระดับสากลทำให้เรามีจุดแข็งด้านกองทุนรวมที่ลงทุนในต่างประเทศ (FIFs) ซึ่งเป็นการเพิ่มทางเลือกที่แตกต่างจากผลิตภัณฑ์ของธนาคารที่ขายอยู่ในปัจจุบัน”
บลจ.แมนูไลฟ์ (ประเทศไทย) เป็นบริษัทในเครือของกลุ่ม Manulife Financial ซึ่งเป็นกลุ่มบริษัทที่ให้บริการด้านการเงินชั้นนำจากประเทศแคนาดา โดยมีผู้เชี่ยวชาญด้านการลงทุนทั้งทางด้านตราสารทุน ตราสารหนี้ และการจัดสรรสินทรัพย์ (asset allocation) มากกว่า 370 คนทั่วโลกในประเทศแคนาดา สหรัฐอเมริกา และแถบภูมิภาคเอเชียที่มีสำนักงานมากถึง 10 แห่ง (รวมถึงประเทศไทย)
นายต่อ อินทวิวัฒน์ ประธานเจ้าหน้าที่บริหาร บลจ.แมนูไลฟ์ (ประเทศไทย) กล่าวเพิ่มเติมว่า “ด้วยเครือข่ายด้านการลงทุนทั่วโลกและได้รับการสนับสนุนอย่างเต็มที่จากทีมงานทุกภูมิภาคของ Manulife Asset Management ทำให้มีความได้เปรียบทางด้านข้อมูลในเชิงลึกจากการแลกเปลี่ยนมุมมองระหว่างทีมงานในแต่ละพื้นที่ ที่สำคัญคือการได้รับข้อมูลข่าวสารอัพเดทที่ทันต่อสถานการณ์ทำให้สามารถส่งผ่านข้อมูลไปยังผู้สนับสนุนการขายหรือรับซื้อคืนเพื่อสร้างความมั่นใจให้แก่ลูกค้าได้ทันท่วงทีโดยเฉพาะการลงทุนในต่างประเทศซึ่งเป็นตลาดที่ไกลตัว เราเข้าใจเป็นอย่างดีว่าผู้ลงทุนยิ่งต้องการข้อมูลอย่างรวดเร็วหากเกิดสถานการณ์ใดๆ ที่อาจส่งผลกระทบต่อภาวะการลงทุน เราจึงให้ความสำคัญตรงจุดนี้เป็นอย่างมากและมั่นใจว่าเรามีจุดแข็งทั้งทางด้านผลิตภัณฑ์และบริการที่ทำให้ลูกค้าและพันธมิตรทางธุรกิจของเราประทับใจเสมอมา”
นายโรนัลด์ บาร์ท ฮูแมน ประธานเจ้าหน้าที่บริหารลูกค้ารายย่อยธนาคารทหารไทย กล่าวว่า “ด้วยความพร้อมทางธุรกิจระดับสากลของ บลจ. แมนูไลฟ์ (ประเทศไทย) จำกัด ทำให้เราเล็งเห็นถึงศักยภาพของการลงทุนในต่างประเทศที่มีกระบวนการบริหารจัดการลงทุนที่มีความน่าเชื่อถือ ซึ่งสะท้อนในผลตอบแทนของกองทุน FIFs อันเป็นที่น่าพอใจ รวมทั้งมีผลิตภัณฑ์ที่น่าสนใจและแตกต่างจากที่เรามีเสนอขายอยู่ในปัจจุบัน จึงเป็นโอกาสดีที่ธนาคารทหารไทยจะได้เพิ่มทางเลือกในการลงทุนที่ครบวงจรให้แก่ลูกค้าของเรา”
นายต่อกล่าวเสริมว่า “กองทุน MS-ASIAN SM เป็นกองทุน FIF กองแรกของเราที่ธนาคารทหารไทยให้ความสนใจเสนอขายเนื่องจากเป็นกองทุนที่มีเอกลักษณ์ด้านกระบวนการลงทุนที่โดดเด่นและแตกต่าง โดยกองทุนดังกล่าวเป็นกองทุน Feeder Fund ที่ลงทุนในหน่วยลงทุนของ Manulife Global Fund-Asian Small Cap Equity Fund (กองทุนหลัก) ซึ่งมีกลยุทธ์การลงทุนที่ชัดเจน คือ เน้นการสร้างผลตอบแทนส่วนเพิ่ม (อัลฟา) จากการทำ Stock Selection โดยเน้นหาหุ้นขนาดเล็กซึ่งกระจายอยู่ทั่วภูมิภาคเอเชีย ด้วยปรัชญาการลงทุนที่สำคัญ คือ ต้องเข้าลงทุนก่อนคนอื่นเพื่อให้สามารถลงทุนในระดับราคาที่ยังต่ำและมีโอกาสในการทำกำไรสูงเมื่อราคาหุ้นปรับตัวสูงขึ้นหลังจากเริ่มได้รับความสนใจในกลุ่มนักลงทุนสถาบันหรือนักลงทุนรายใหญ่ทั้งหลาย ซึ่งการบริหารพอร์ตการลงทุนแบบเชิงรุกด้วยการใช้ข้อมูลเชิงลึกในการตัดสินใจลงทุนดังกล่าวนี้ไม่ง่ายนักหากไม่มีความพร้อมและความเชี่ยวชาญของทีมงานการลงทุนทั่วทุกภูมิภาคซึ่งนับเป็นความได้เปรียบของเราทางด้านนี้ นอกจากนี้ กองทุน MS-ASIAN SM มีการกระจายการลงทุนในหลายตลาดในภูมิภาคเอเชียทำให้เป็นทางเลือกในการกระจายความเสี่ยงให้แก่ผู้ลงทุนโดยเฉพาะในช่วงเวลาที่ตลาดหุ้นไทยมีความผันผวน”
ประธานเจ้าหน้าที่บริหาร บลจ.แมนูไลฟ์ ยังกล่าวด้วยว่า ความร่วมมือกับธนาคารทหารไทย จำกัด (มหาชน) ในครั้งนี้ นอกจากจะเป็นการขยายช่องทางจำหน่ายให้เข้าถึงนักลงทุนกลุ่มเป้าหมายได้ครอบคลุมทั่วประเทศแล้ว ยังเป็นอีกหนึ่งจุดเริ่มต้นที่ดีสำหรับการสร้างความเชื่อมั่นให้แก่นักลงทุนในวงกว้างมากยิ่งขึ้นด้วย
 
 